Nordjyllands Politi efterlyser en formodet gerningsmand, der har begået røverier i blomsterbutik og hos en frisør.

Nordjyllands Politi efterlyser en gerningsmand, som i marts røvede en blomsterforretning i Nibe og en frisørsalon i Aalborg Øst. Politiet har frigivet en overvågningsvideo i håb om, at den kan være med til at identificere den formodede gerningsmand. - Vi hører gerne fra personer, der menes at kunne genkende gerningsmanden - måske på stemmen eller måden han går på. Ved begge røverier har det været ofrenes opfattelse, at manden var i besiddelse af en pistollignende genstand, siger politikommissær Kenneth Rodam. Har billeder og video af gerningsmanden Det første røveri blev begået 16. marts i forretningen "Blomsterpigen" på Skomagergade i Nibe. Gerningsmanden var på spil igen 25. marts, hvor han begik et røveri hos en frisør i Aalborg Øst. - Vores efterforskning har indtil videre ikke ført til, at vi har identificeret manden, så derfor beder vi nu offentligheden om hjælp, siger Kenneth Rodam, der leder politiets efterforskning. Fra det første røveri har Nordjyllands Politi et billede af gerningsmanden, der beskrives som 170 til 180 centimeter høj, almindelig af kropsbygning og dansktalende uden accent. Han bar sort maskering uden huller til øjne, næse eller mund, lysegrå hættetrøje med logo på brystet, sorte joggingbukser, sorte sko med meget markeret hvid kant ved sålen og grå arbejdshandsker. Fik ukendt pengebeløb med sig Ved hændelsen i Nibe blev den formodede gerningsmand set siddende som passager på en scooter, der kørte væk fra stedet. Nordjyllands Politi hører gerne fra folk, der har set scooteren i Nibe 16. marts omkring klokken 14.43. Fra røveriet 25. marts på Lemvigvej 80 i Aalborg Øst er der videoovervågning med lyd, som kan se i toppen af denne artikel. Ved begge røverier lykkedes det gerningsmanden at komme fra gerningsstedet med et ukendt pengebeløb. Nordjyllands Politi hører gerne fra vidner på telefonnummer 114.